Resolució 181/2020, de 5 de març
El segon apartat de la Reclamació demana que l'Administració especifiqui si entre els procediments oberts n'hi ha també de negociats sense publicitat; si l'Administració ha indicat que, fora dels tramitats per emergència, la resta de contractes han estat adjudicats pel procediment obert, no n'hi poden cabre d'adjudicats pel procediment negociat sense publicitat, perquè és un tipus de procediment d'adjudicació diferent de l'obert; per tant, la resposta donada per l'Administració a aquest apartat de la Reclamació ja és tot el concret i especificada que pot ser; si la DGAIA no ha errat i totes les adjudicacions efectivament s'han fet pel procediment obert, això exclou per definició els altres procediments previstos per la legislació de contractes del sector públic, inclosos els negociats sense publicitat; per tant, aquesta part de la Reclamació ha de ser desestimada, perquè la DGAIA ja ha contestat a la qüestió demanada i l'especificació que demana la persona reclamant és impossible.
Lliurament parcial de la informació.
Accés material a la informació.
Número d'expedient de la Reclamació: 820/2019
- La data de creació de cadascun dels centres i recursos
- El nombre de places de cadascun dels centres i recursos
- Quina entitat, fundació i/o empresa gestiona cadascun dels centres i recursos, i quin import
- Per quin procediment s'ha adjudicat la gestió de cadascun dels centres i recursos
- Quins centres i recursos són per a infants i joves migrants sense referents familiars
S'adjunta, en dos documents diferenciats (annex 1), la informació referent als centres i recursos destinats a joves migrats no acompanyats d'una banda i, d'una altra, a la resta de recursos destinats a infants i joves del sistema de protecció de la Direcció General d'Atenció a la Infància i l'Adolescència (annex 2).
Els centres i recursos del primer document es creen a partir de l'any 2017, coincidint amb l'increment d'arribada de joves migrats sols.
L'adjudicació de la gestió de les seves places es fa en base a la tramitació d'emergència prevista a l'article 120 de la Llei 9/2017, de 8 de
novembre de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 6 de febrer de 2019.
El procediment d'adjudicació de la resta de centres des de 2015 ha sigut, en tots els casos, i d'acord amb allò que preveu la Llei de contractes del sector públic, pel procediment obert.
A partir de l'any 2019, i concretament a partir de l'Ordre TSF/9/2019 de 22 de gener (DOGC 7796), de convocatòria per a l'acreditació d'entitats proveïdores de la Xarxa de Serveis Socials d'Atenció Pública i per a la provisió de serveis socials de l'àmbit de l'atenció a la infància i l'adolescència, tots aquells centres que tenien un contracte anterior o una resolució dictada com a conseqüència de la tramitació d'emergència a la qual s'ha fet referència amb anterioritat (la tipologia dels qual s'explicita a la disposició addicional 9 de l'Ordre), es van adaptar d'acord amb les previsions que establia l'Ordre.
El projectes experimentals de les Cases d'Infants s'aniran acreditant d'acord amb la regulació de diferents Ordres que s'aniran aprovant al llarg de 2020.
La prestació del serveis de centres de gestió delegada es contracta pel procediment obert previst per la Llei de contractes del Sector públic.
Per tal de clarificar la petició efectuada es fa constar que el nombre de places fa referència a les previstes per enguany (2019) sense perjudici que en el moment d'iniciar-se el servei hi hagués un nombre superior o inferior que hagi pogut variar al llarg dels anys per diferents circumstàncies (per trasllat, tancament o ampliacions).
La informació que fa referència als imports dels mòduls que perceben les entitats s'adjunta en annex 3.
Sobre els mòduls es poden fer els càlculs corresponents.
Es contracta un nombre màxim de places.
Per tant, el càlcul anual dels imports representa una quantitat màxima que s'exhaureix o no en funció de les places ocupades.
Tot això llevat del mòdul a aplicar a les cases d'infants (que poden ser ocupades per un màxim de 8 nens), que és fix.
L'antecedent 5 posa de manifest que el DTASF no aporta a aquest procediment la documentació que li ha estat sol·licitada per la GAIP, d'acord amb el previst per l'article 33.4 RGAIP (" La Comissió comunica la reclamació a l'òrgan o entitat que va dictar la resolució impugnada i li sol·licita una còpia completa i ordenada de l'expedient, un informe sobre la reclamació i tota la informació o els antecedents que puguin ésser rellevants per a la resolució del procediment de reclamació.
La documentació, l'informe i la resta d'informació sol·licitada s'han de trametre a la Comissió en un termini màxim de quinze dies "), malgrat haver transcorregut més de dos mesos des de la data en la que va ser requerida.
Si bé aquest fet ha de ser qualificat com una manca de col·laboració de l'Administració amb l'efectivitat dels procediments previstos legalment per a la garantia del dret d'accés a la informació pública, no pot impedir la resolució de la Reclamació, especialment si hom té en compte que, com s'indica al fonament jurídic següent, no és previsible la concurrència de límits en la informació sol·licitada i que, a més, l'article 33.7 RGAIP preveu expressament que "la manca de tramesa de la informació o la no emissió dels informes sol·licitats per la Comissió no impedeix que aquesta continuï la tramitació".
La informació reclamada és la indicada al formulari de la Reclamació, que és reproduïda per l'antecedent 3.
Tots els apartats reclamats per la persona reclamant s'inclouen en els termes de la sol·licitud, de manera que és inqüestionable la congruència entre ambdues accions.
La informació reclamada, en tots els seus apartats, sens dubte és informació pública, atesos els termes en què defineix aquest concepte l'article 2. b LTAIPBG (informació elaborada per l'Administració i la que es troba en el seu poder), ja que fa referència a matèries (contractes públics, contractistes, disposició de recursos públics) estretament vinculades a l'activitat administrativa i en les que, a més, és especialment necessària la transparència i l'escrutini social a través del dret d'accés a la informació pública.
Per tant, en aplicació de l'article 18.1 LTAIPBG és procedent declarar el dret de la persona reclamant a accedir-hi, i més si hom té en compte que no és versemblant que hi puguin concórrer límits legals que puguin justificar-ne la denegació (article 20.1 LTAIPBG).
Tanmateix, cal fer una excepció en relació amb allò que s'acaba d'indicar.
El segon apartat de la Reclamació demana que l'Administració especifiqui si entre els procediments oberts n'hi ha també de negociats sense publicitat.
Si l'Administració ha indicat que, fora dels tramitats per emergència, la resta de contractes han estat adjudicats pel procediment obert, no n'hi poden cabre d'adjudicats pel procediment negociat sense publicitat, perquè és un tipus de procediment d'adjudicació diferent de l'obert.
Per tant, la resposta donada per l'Administració a aquest apartat de la Reclamació ja és tot el concret i especificada que pot ser.
Si la DGAIA no ha errat i totes les adjudicacions efectivament s'han fet pel procediment obert, això exclou per definició els altres procediments previstos per la legislació de contractes del sector públic, inclosos els negociats sense publicitat.
Per tant, aquesta part de la Reclamació ha de ser desestimada, perquè la DGAIA ja ha contestat a la qüestió demanada i l'especificació que demana la persona reclamant és impossible.
En conseqüència, és procedent estimar parcialment la Reclamació i requerir a la DGAIA que lliuri dins d'un termini curt (perquè ja ha demorat excessivament l'efectivitat d'aquest accés) la informació reclamada.